b'\n_START_ARTICLE_\nToma\xc5\xbe Pengov\n_START_SECTION_\nBiografija in delo\n_START_PARAGRAPH_\nToma\xc5\xbe Pengov se je rodil leta 1949 v Ljubljani. \xc5\xa0tudiral je primerjalno knji\xc5\xbeevnost na Filozofski fakulteti v Ljubljani. Kasneje je ustvarjal kot svobodni umetnik. Igral je na 12-strunsko akusti\xc4\x8dno kitaro in lutnjo, pel in pisal pesmi. Njegovi prvi nastopi datirajo v leto 1968, ko je igral pesmi Boba Dylana in Donovana, nato je prevajal njune pesmi v sloven\xc5\xa1\xc4\x8dino. Prvi dokumentiran posnetek Toma\xc5\xbea Pengova je njegov vokal v pesmi Oda Ireni avtorja Du\xc5\xa1ana Velkaverha, ki jo je posnel z Mladimi levi._NEWLINE_Izdal je \xc5\xa1tiri plo\xc5\xa1\xc4\x8de avtorskih pesmi: Odpotovanja (1973), Pripovedi (1988), Rimska cesta (1992) in Biti tu (1996). Plo\xc5\xa1\xc4\x8da Odpotovanja je bila prva kantavtorska in neodvisna plo\xc5\xa1\xc4\x8da v Sloveniji in biv\xc5\xa1i Jugoslaviji. Leta 2006 je izdal izbor svojih najbolj\xc5\xa1ih pesmi na plo\xc5\xa1\xc4\x8di Koncert, leta 2011 pa zvo\xc4\x8dno knjigo Drevo in zvezda. Leta 1978 je uglasbil Je\xc5\xbekovo pesem \xc4\x8crna pega \xc4\x8dez o\xc4\x8di, ki je prvi\xc4\x8d iz\xc5\xa1la v dokumentarnem filmu o ljubljanski Cukrarni, za film Kr\xc4\x8d pa je leta 1979 napisal pesem Tihe so njive. Leta 1997 je za svoje pesni\xc5\xa1ko ustvarjanje prejel Je\xc5\xbekovo nagrado, 1999 pa so o njem posneli film Dih besede, v katerem je ve\xc4\x8dina njegovih najbolj\xc5\xa1ih pesmi in predstavlja zaokro\xc5\xbeen portret pesnika. Leta 2008 je za dokumentarni film Toma Kri\xc5\xbenarja Dar Fur \xe2\x88\x92 Vojna za vodo posnel predelavo skladbe Na daljnem kolodvoru z naslovom Jebel Marra. _NEWLINE_Njegove pesmi so posneli tudi nekateri drugi izvajalci, tako Bogdana Herman pesem Tihe so njive, skupina Avtomobili Nerodno pesem, prevod pesmi Pri\xc5\xa1la je z naslovom She came je posnel ameri\xc5\xa1ki kantavtor Steve Wynn na plo\xc5\xa1\xc4\x8di Crossing the Dragon bridge. Polona Kasal je leta 2013 izdala album, na katerem so pesmi Toma\xc5\xbea Pengova v modernej\xc5\xa1i elektronski izvedbi._NEWLINE_Z igralko Sa\xc5\xa1o Pav\xc4\x8dek je imel sina. Toma\xc5\xbe Pengov je umrl 10. februarja 2014 na Golniku.\n_START_SECTION_\nOdpotovanja\n_START_PARAGRAPH_\nSvojo prvo plo\xc5\xa1\xc4\x8do Odpotovanja je Pengov posnel leta 1973 deloma na strani\xc5\xa1\xc4\x8du svojega stanovanja na Pre\xc5\xa1ernovi cesti v Ljubljani, del pa je bil posnet v slabo opremljenem studiu Radia \xc5\xa0tudent. Pesmi na albumu so: Cesta, Danaja, V nasmehu nekega dneva, Potovanje nespe\xc4\x8dih, Matala, \xc4\x8cakajo\xc4\x8d nase, brat, Nerodna pesem, Kretnje, Druga jesen, O\xc4\x8de, Sarkofagi, Ladje prostora, Epistola. To je bila prva kantavtorska plo\xc5\xa1\xc4\x8da v Sloveniji (kot tudi v celotni Jugoslaviji) in tudi prva neodvisna plo\xc5\xa1\xc4\x8da. \xc5\xa0e danes velja za neprese\xc5\xbeen kantavtorski izdelek pri nas. \xc5\xa0ele za njim so se s tak\xc5\xa1nim izdelkom lahko pohvalili Toma\xc5\xbe Domicelj, Marko Brecelj, Andrej \xc5\xa0ifrer ali Jani Kova\xc4\x8di\xc4\x8d. Kot je pozneje Pengov ve\xc4\x8dkrat poudaril, si ni mislil, da sploh bo izdal plo\xc5\xa1\xc4\x8do, saj je svoje pesmi pripovedoval predvsem sebi in svojim prijateljem:_NEWLINE_\xc2\xbbRad sem nastopal, 21. marca 1972 v Vite\xc5\xa1ki dvorani v Kri\xc5\xbeankah sem imel res lep koncert in takrat so mi prijatelji rekli, da bi naredil plo\xc5\xa1\xc4\x8do.\xc2\xab_NEWLINE_\xe2\x80\x94\xe2\x80\x89Toma\xc5\xbe Pengov, Mladina 2007/9_NEWLINE_Iz\xc5\xa1la je pri zalo\xc5\xbebi \xc5\xa0KUC. Hkrati je prva plo\xc5\xa1\xc4\x8da snemalca Aca Razbornika, lastnika kasnej\xc5\xa1ega studia Tivoli, v katerem so snemale najve\xc4\x8dje legende jugoslovanske in slovenske popularne glasbe. Pri plo\xc5\xa1\xc4\x8di so sodelovali njegovi prijatelji, med njimi pesnik in pisatelj ter so\xc5\xa1olec iz \xc5\xa1tudentskih let Milan Dekleva, ki je tudi na kasnej\xc5\xa1ih plo\xc5\xa1\xc4\x8dah Pengova napisal spremne tekste ter knjigo Pimlico, ki je pravzaprav zapis o Pengovu._NEWLINE_\xc2\xbbPengov je popotnik, ki ne i\xc5\xa1\xc4\x8de asfaltnih avtocest do prestolnic, ampak pra\xc5\xa1ne kolovoze do pozabljenih in zapu\xc5\xa1\xc4\x8denih krajev.\xc2\xab_NEWLINE_\xe2\x80\x94\xe2\x80\x89Milan Dekleva, 2011_NEWLINE_ _NEWLINE_Z Deklevo sta skozi celotno \xc5\xbeivljenje ohranila medsebojno spo\xc5\xa1tovanje in nekak\xc5\xa1no umetni\xc5\xa1ko prijateljstvo. Pengov je veljal za neposrednega, direktnega umetnika, ki se ni rad izpostavljal. Na plo\xc5\xa1\xc4\x8di je sodelovala Bogdana Herman, ki je odpela spremljevalni vokal. Odpotovanja tvorijo zaklju\xc4\x8deno celoto, hkrati pa imajo tudi posami\xc4\x8dne izvrstne pesmi, ki jih je na koncertih izvajal celotno kariero. Gre za unikaten spoj liri\xc4\x8dne poezije in glasbe, pri \xc4\x8demer se vokal prepleta z unikatno prstno tehniko igranja kitare, kakr\xc5\xa1ne do tedaj ni bilo sli\xc5\xa1ati niti v svetovnem merilu. Igral je na 12-strunsko kitaro in lutnjo._NEWLINE_Kot je Pengov ve\xc4\x8dkrat povedal na kasnej\xc5\xa1ih koncertih, je pesem Cesta nastala med njegovim nekajdnevnim bivanjem v katedrali v K\xc3\xb6lnu, ki so jo ravno tedaj prenavljali. Takrat je prvi\xc4\x8d razmi\xc5\xa1ljal, da bi svoje misli zaokro\xc5\xbeil v pesmi. Danaja velja za eno najlep\xc5\xa1ih liri\xc4\x8dnih pesmi nasploh, V nasmehu nekega dneva pa je njegova osrednja pesem, saj skorajda ni minil nastop, da je ne bi zaigral. Z Nerodno pesmijo je navadno za\xc4\x8denjal svoje koncerte, a je na radiu niso \xc5\xbeeleli predvajati zaradi besede Bog. Ena njegovih najbolj izpostavljenih pesmi so Sarkofagi, ki s svojim mantri\xc4\x8dnim ponavljanjem sosledja akordov in vokala ustvarja magi\xc4\x8dno brez\xc4\x8dasno atmosfero, ki tudi sicer preveva celotno plo\xc5\xa1\xc4\x8do. Plo\xc5\xa1\xc4\x8do Odpotovanja je Pengov predstavljal po Sloveniji na svojih recitalih.\n_START_SECTION_\nOd Odpotovanj do Pripovedi\n_START_PARAGRAPH_\nV drugi polovici sedemdesetih let je Pengov sodeloval pri ustvarjanju filmske glasbe. Za film Kr\xc4\x8d je leta 1979 napisal skladbo Tihe so njive, ki je iz\xc5\xa1la na vinilni singel plo\xc5\xa1\xc4\x8di, kasneje pa v novi izvedbi na plo\xc5\xa1\xc4\x8di Pripovedi. S klasi\xc4\x8dnim kitaristom Jerkom Novakom je leto prej posnel \xc5\xa1e en vinilni singel, na katerem je uglasbitev Je\xc5\xbekove pesmi \xc4\x8crna pega \xc4\x8dez o\xc4\x8di (prvi\xc4\x8d je iz\xc5\xa1la ob Poga\xc4\x8dnikovem dokumentarnem filmu o ljubljanski Cukrarni, kasneje iz\xc5\xa1la tudi na plo\xc5\xa1\xc4\x8di Rimska cesta) in uglasbitev pesmi Napisi padajo, ki jo je napisal koro\xc5\xa1ki pesnik Andrej Kokot. Pengov je sodil med \xc2\xbb\xc5\xa1umijevce\xc2\xab\xc2\xa0in njihove sopotnike, ki so konec 70. let okupirali oziroma, kot je to ozna\xc4\x8dil Pengov, \xc2\xbbkulturno zavzeli\xc2\xab\xc2\xa0bife nasproti Drame, ki je postal nekak\xc5\xa1na \xc2\xbbkulturna pisarna\xc2\xab. Med njimi so bili \xc5\xa1tevilni pomembni slovenski umetniki. Z Jerkom Novakom, Milanom Deklevo, Ladom Jak\xc5\xa1em in Bogdano Herman je deloval v skupini Salamander, s katero so naredili demo posnetke, ki pa so iz\xc5\xa1li \xc5\xa1ele na zvo\xc4\x8dni knjigi Drevo in zvezda leta 2011. Pengov je leta 1981 do\xc4\x8dakal ponatis Odpotovanj pri Zalo\xc5\xbebi kaset in plo\xc5\xa1\xc4\x8d RTV Slovenija, ta pa je bila za razliko od prve izdaje \xc5\xbee v stereo tehniki. Plo\xc5\xa1\xc4\x8do je predstavil na dveh zaporednih razprodanih koncertih v dvorani Mladinskega gledali\xc5\xa1\xc4\x8da v Pionirskem domu.\n_START_SECTION_\nSmrt\n_START_PARAGRAPH_\nPo hudi bolezni je Toma\xc5\xbe Pengov umrl 10. februarja 2014 na Golniku. 24. aprila 2014 je bil v kinu \xc5\xa0i\xc5\xa1ka koncert Hommage Pengov, na katerem so se mnogi znani slovenski glasbeniki poklonili spominu na preminulega pesnika. Med njimi so bili Bojan Drobe\xc5\xbe, Bo\xc5\xa1tjan Narat, Lado Jak\xc5\xa1a, Jerko Novak, Bogdana Herman, Vlado Kreslin, Drago Mlinarec in drugi._NEWLINE_\xc2\xbbToma\xc5\xbe Pengov, glasbenik sodobnega sveta, s svojo poezijo ne more vzpostaviti poru\xc5\xa1ene harmonije med stvarmi in ljudmi, lahko pa nas, z zvene\xc4\x8do imaginacijo, popelje v rajske vrtove blagega mitu in brez\xc4\x8dasja. Pesmi Toma\xc5\xbea Pengova so tihe kot kr\xc5\xa1ki frizi, perzijske preproge ali pravljice za lahko no\xc4\x8d v posurovelem hrupu na\xc5\xa1ega stoletja jih sli\xc5\xa1ijo le izbrana u\xc5\xa1esa.\xc2\xab_NEWLINE_\xe2\x80\x94\xe2\x80\x89Milan Dekleva, 1996'